Nuku Hiva

Nuku Hiva () – sala Ramiajame vandenyne, Prancūzijos Polinezijoje, didžiausia tarp Markizų salų. Plotas – 339 km². Sala sudaro komuną, kuriai prikiriamos ir 4 mažytės negyvenamos salos šiaurėje: Eiao, Hatutu, Motu One, Motu Iti. Kartu užima 388  km².

Sala yra 25 km ilgio, iki 17 km pločio. Kranto linija vingiuota, krantai daug kur statūs, skardingi, yra gilių užutėkių. Centrinę salos dalį užima Toovii plynaukštė, kurios vakarinėje dalyje iškyla Tekao kalnas (1224 m) – aukščiausia Nuku Hivos vieta. Hakaui slėnyje krenta 350 m aukščio Vaipo krioklys. Salą dengia spygliuočių miškai, tropinės džiunglės, yra pievų plotų. Šiaurinėje pakrantėje būdingas sausringas klimatas, ten susidariusi pusdykumė.
2022 m. Nuku Hivoje gyveno 3025 žmonės."Les résultats du recensement de la population 2022 de Polynésie française" [Results of the 2022 population census of French Polynesia] (PDF) (in French). Institut de la statistique de la Polynésie française. January 2023. Vietos gyventojai – markiziečiai. Pagrindinė gyvenvietė – Taiohaė (2183 gyv.).FRENCH POLYNESIA, citypopulation.de Salos šiaurės vakaruose yra oro uostas iki kurio nuo Taihoaės veda 50 km ilgio kelias. Verčiamasi žemės ūkiu (duonmedžiai, kolokazijos, manijokai, kokospalmės, vaisiai), žvejyba, gyvulininkyste (ožkos, kiaulės).

Ikikolonijiniais laikais markiziečiai salą buvo pasidalinę į dvi žemes – Te Ii ir Tai Pi. Europiečiai Nuku Hivoje pasirodė XVI–XVII a. Nuku Hivoje 1813 m. išsilaipino JAV laivynas ir įkūrė Medisonvilio koloniją. Amerikiečiai įsivėlė į tarpgentinius karus, o vėliau – į konfliktus su britų banginių medžiotojais. 1842 m. salą užėmė prancūzai. XIX a. dauguma salos gyventojų mirė nuo infekcinių ligų.

 Šaltiniai 

Kategorija:Markizo salų salos
Kategorija:Markizo salų komunos